Väikese heakskiidetud muudatusega koonddokumendi avaldamine kooskõlas määruse (EL) nr 1151/2012 artikli 53 lõike 2 teise lõiguga

(2021/C 269/10)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„FARRO DI MONTELEONE DI SPOLETO“

ELi nr: PDO-IT-0603-AM01 – 26. veebruar 2021

KPN (X) KGT ( )

1. Nimetus

„Farro di Monteleone di Spoleto“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Farro di Monteleone di Spoleto“ tähistatakse kohalikku ökotüüpi kuuluvat polbnisu (Triticum dicoccum), mis on tootmispiirkonnale omane, aja jooksul kliima ja pinnasega kohastunud ning millel on tänu sellele järgmised ainulaadsed morfo-füsioloogilised omadused, mis eristavad seda polbnisu muudes geograafilistes piirkondades toodetud polbnisust: seeme külvatakse tavaliselt kevadel; taime kõrgus on alla 120 cm; sellel on mõõdukas võrsumisfaas; võrsumisfaasi lõpus areneb taime poolpüstine asend; taime kõrs ja lehed on peened, õrna kuni keskmise hallikasrohelise värvusega; tera on väike, lamedapoolne, täisküpsuses määrdunudvalge värvusega; sõklad liibuvad tihedalt terisele; klaasjas teris on rohkete tipmiste karvade ja tugev kumerusega; heleda merevaigupruuni värvuse tõttu on kõik polbnisust saadused isegi pärast jahvatamist selgelt äratuntavad. Polbnisu „Farro di Monteleone di Spoleto“ turustatakse järgmiselt töödelduna: FARRO INTEGRALE [täisterapolbnisu]: piklikud, kõverad, heleda merevaigupruuni värvusega terad, mis on kooritud ning maitstes tihke konsistentsiga ja kuivad; FARRO SEMIPERLATO [poolvaltsitud polbnisu]: erineb täisterapolbnisust terveks jääva ja kergelt lihvitud terise välispinna poolest; heledama värvusega ja mahedama maitsega kui täisterapolbnisu ning sobib seega kasutamiseks suppides ja salatites; FARRO SPEZZATO [purustatud polbnisu]: on saadud sõkaldest kooritud täisterapolbnisu tera purustamisel mitmeks tükiks, mida seejärel sorteerimismasinas suuruse järgi sõelutakse; heleda merevaigupruuni värvusega klaasjas pealispind; SEMOLINO DI FARRO [polbnisumanna]: saadakse täisterapolbnisu jahvatamisel; purustatud polbnisust peenem, kuid iseloomuliku klaasja tekstuuri tõttu ei ole pulberjas; maitsmisel laguneb nätskeks; väga õrna helepruuni värvusega.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Et toote kvaliteet oleks muutumatu ja säiliksid selle iseloomulikud omadused, peab polbnisu „Farro di Monteleone di Spoleto“ KPN nelja traditsioonilise tüübi (täistera-, poolvaltsitud, purustatud polbnisu ja polbnisumanna) tootmiseks vajaliku vilja kasvatamine ning terade sõkaldest puhastamine, koorimine, lihvimine, purustamine ja jahvatamine toimuma kindlasti tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Nelja tüüpi (st täistera-, poolvaltsitud, purustatud polbnisu ja polbnisumanna) toode „Farro di Monteleone di Spoleto“ lastakse turustamiseks ringlusse pakendites (100 g kuni 25 kg), mille puhul on kasutatud kehtivatele õigusaktidele vastavaid materjale ja tehnoloogiaid. Kõik kaitstud päritolunimetusega toote „Farro di Monteleone di Spoleto“ pakendid peavad olema plommitud ning pakendid (nagu ka neile lisatud, tootega kokku puutuvad pabermärgised ja -trükised) peavad olema uued, puhtad, mittetoksilised ning vastavuses ELi ja riiklike kehtivate õigusaktidega.

3.6. Sellise toote märgistamise erieeskirjad, millele registreeritud nimetus viitab

Lisaks tähise logole peab pakendil olema selgete ja loetavate trükitähtedega ELi graafiline sümbol ning vastava nimetuse puhul seadusega ettenähtud teave. Logol on ruut, mille ühes ääres on profiil tagajalgadel lõvist, kes hoiab oma käpas kaht polbnisupead; teises ääres on kujutatud kuus polbnisupead.

Kui logo kasutatakse märgisel, peavad kirjatähed olema nõutava suurusega ja vastama alljärgnevalt esitatud graafilisele kujundusele.

Samas on lubatud kasutada logo ka halltoonides või mustvalgena.

Polbnisust „Farro di Monteleone di Spoleto“ KPN tooteid võib ka pärast töötlemist turustada pakendites, millel on kõnealune nimetus, aga puudub ELi logo. Nimetusele osutav viide peab sisaldama lauset: „valmistatud polbnisust „Farro di Monteleone di Spoleto““. Eespool osutatud sätteid tuleb kohaldada üksnes tingimusel, et kaitstud päritolunimetus, mis sellisena on kinnitatud, hõlmab eranditult liiki Triticum dicoccum (Schübler) kuuluvat polbnisu ja viide on lisatud nii, et tarbijal ei tekiks mingit kahtlust selle kohta, et kaitstud päritolunimetuse tähis hõlmab üksnes koostisainet ja mitte sellest valmistatud või töödeldud toodet.

4. Geograafilise piirkonna täpne määratlus

Polbnisu „Farro di Monteleone di Spoleto“ KPN tootmispiirkond hõlmab Perugia provintsi kaguosas asuvat mägipiirkonda, kuhu kuulub kommuunide Monteleone di Spoleto ja Poggiodomo haldusterritoorium tervikuna ja kommuunide Cascia, Sant’Anatolia di Narco, Vallo di Nera ja Scheggino haldusterritoorium osaliselt; mõlema territooriumi kõrgus merepinnast on vähemalt 700 m.

5. Seos geograafilise piirkonnaga

Merepinnast vähemalt 700 m kõrgusel asuvale kõnealuse toote kasvupiirkonnale on iseloomulik järsk, kivine lubjapinnas, kus vihmasel aastaajal ei saa vesi koguneda; pinnas sisaldab keskmisel tasemel orgaanilisi aineid, rohkelt fosforit ja vähe kaaliumit. Platoo eripäraseid kliimatingimusi iseloomustab sagedase pakasega ja kuni maikuuni kestev karm talv, ning vaid üksikud kõrge päevase temperatuuriga suvenädalad. Aegade jooksul kohastunud ökotüüp „Farro di Monteleone di Spoleto“ saab sellistes kliimatingimustes hästi hakkama.

Polbnisu „Farro di Monteleone di Spoleto“ KPN ainulaadne omadus on hele merevaigupruuni värvusega teris, mis on klaasjas ja jääkjahususega kõva. Lisaks sellele on tootel lame, lühike ja koonusjas viljapea, mille veidi harali hoidvad ohted ei ole kuigi pikad.

Polbnisu „Farro di Monteleone di Spoleto“ KPN peamised füüsilised ja organoleptilised omadused – eelkõige tüüpiline merevaiguvärvusega, klaasjas teris – tulenevad tootmispiirkonna kliima- ja mullastikutingimuste koostoimest ning konkreetselt merepinnast üle 700 m kõrgusel asuvast kivise lubjapinnasega kasvukohast, mis on nii järsk, et vihmasel aastaajal ei saa liigvesi seal koguneda. Katsed ja teadusuuringud on näidanud, et polbnisu „Farro di Monteleone di Spoleto“ seemnete kasvatamisel Valerina oru muudes osades saadakse tulemuseks vili, mis aja jooksul kaotab oma eripärased omadused. See annab tunnistust ökotüübi kujunemise seosest tootmispiirkonnaga, mis muu hulgas tähendab seda, et geograafilises isoleerituses võib areneda kohaliku eripäraga sort. Piisab vaid kõnealusesse ökotüüpi kuuluva polbnisu kasvatamisest läheduses asuvatel aladel, kui klaasjas tera muutub jahuseks. Tegemist on kevadise sordiga, mida tuleks talve lõpus külvata mäestikualadele, kus järsk, kivine lubjapinnas sisaldab palju fosforit ja vähe kaaliumit ega lase vihmasel aastaajal liigveel tekkida. Piirkonnas valitseb tüüpiline mäestikukliima, mida iseloomustab sagedase pakasega ja kuni maikuuni kestev karm talv, ning vaid üksikud kõrge päevase temperatuuriga suvenädalad. Polbnisu „Farro di Monteleone di Spoleto“ on aja jooksul nende kliimatingimustega kohastunud ja peab hästi vastu. Antiikajast pärinevad leiud rõhutavad veelgi toote ja tootmispiirkonna vahelist seost. Nii näiteks leiti 6. sajandist eKr pärinevast etruski hauast (tomba della biga) [sõjavankri hauakamber] teravilja (sealhulgas ka polbnisu teriseid), mis kuulus tõenäoliselt samasse liiki (Triticum dicoccum), mida Monteleone di Spoletos tänapäevalgi traditsiooniliselt kasvatatakse. Kõik see annab tunnistust selle teravilja laialdasest levikust ja kasutusest juba tol ajal. Monteleone di Spoleto arhiivide uurimisel avastati ja talletati dokumentaalsed tõestusmaterjalid, mille kohaselt oli 16. sajandil polbnisu kasvatamine juba laialt levinud. Järgnevatel sajanditel muutus teraviljakasvatus piirkonnas tavapäraseks tegevuseks ja on seda siiani. Seega ilmneb selgelt, kui oluline on aja jooksul olnud inimeste oskus maad harida ning õiget külvi- ja koristusaega kindlaks määrata. Seda oskust on edasi antud isalt pojale ning see on võimaldanud pidevalt täiustada ja laiendada selle suurepärase teravilja tootmist, mille energiat ja värskendust andvad omadused ei jää mingil juhul alla muude teraviljade näitajatele. Tänu pühade ja eriliste sündmuste puhul traditsiooniliste retseptide järgi valmistatavatele suppidele ja puljongitele on üha rohkem inimesi hakanud seda toodet hindama.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates rubriigil „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) EÜT L 179, 19.6.2014, lk 17.